b'\n_START_ARTICLE_\nAki Yli-Salom\xc3\xa4ki\n_START_PARAGRAPH_\nAki Yli-Salom\xc3\xa4ki (s. 1972, Tampere) on suomalainen s\xc3\xa4velt\xc3\xa4j\xc3\xa4. H\xc3\xa4n on tuotannossaan keskittynyt erityisesti soinnillisiin kysymyksiin, ajalliseen kokemukseen sek\xc3\xa4 musiikin tilallisuuden ja "maisemallisuuden" estetiikkaan. Varsinkin 2010-luvun tuotanto on usein hidasta, rauhallista ja keskittynytt\xc3\xa4 musiikkia, mit\xc3\xa4 ilment\xc3\xa4v\xc3\xa4t monien teosten nimetkin (esim. Viipyillen-teossarja soolosoittimille). Tyylillisesti Yli-Salom\xc3\xa4en tuotanto ammentaa muun muassa j\xc3\xa4lkiminimalismista, sointiv\xc3\xa4rimusiikista, uusmystiikasta ja slow music -ajattelusta. Tyypillisi\xc3\xa4 ovat hitaasti liikkuvat mutta voimaper\xc3\xa4isesti soivat pinnat sek\xc3\xa4 virtailevat jatkumot. Maisemallisuutensa ja meditatiivisuutensa vuoksi Yli-Salom\xc3\xa4en musiikkia on luonnehdittu my\xc3\xb6s hidasta kuuntelua vaativaksi "pohjoiseksi" tai "syv\xc3\xa4ekologiseksi" musiikiksi. Toisaalta joissakin Yli-Salom\xc3\xa4en s\xc3\xa4vellyksiss\xc3\xa4 on mukana voimakkaan rytmisi\xc3\xa4 osuuksia, iskevi\xc3\xa4 sykkeit\xc3\xa4 ja riffim\xc3\xa4isi\xc3\xa4 toistokuvioita. Orkesterin v\xc3\xa4ri-ilmaisua Yli-Salom\xc3\xa4ki on laajentanut teoksissaan muun muassa whirly tube -\xc3\xa4\xc3\xa4niputkin ja steel panein (esim. Ilmanvaloa klarinetille ja orkesterille) sek\xc3\xa4 kurkkulaululla (esim. Aukea kurkkulaulajalle ja orkesterille)._NEWLINE_Yli-Salom\xc3\xa4ki on opiskellut s\xc3\xa4vellyst\xc3\xa4 Jouni Kaipaisen ja Juhani Nuorvalan johdolla. H\xc3\xa4n opiskeli s\xc3\xa4vellyst\xc3\xa4 ja orkestraatiota opettajanaan Harri Vuori Helsingin Yliopistossa 1998\xe2\x80\x931999 ja yksityisesti 2000\xe2\x80\x932002. Musiikkitiedett\xc3\xa4 ja kirjallisuustieteit\xc3\xa4 Helsingin Yliopistossa opiskellut Yli-Salom\xc3\xa4ki on my\xc3\xb6s tehnyt Yleisradiolle klassista musiikkia k\xc3\xa4sittelevi\xc3\xa4 radio-ohjelmia, erityisesti nykymusiikkia esittelevi\xc3\xa4 ohjelmia, sek\xc3\xa4 toiminut musiikkikriitikkona. Klassisen musiikin ohella Yli-Salom\xc3\xa4ki ty\xc3\xb6skentelee s\xc3\xa4velt\xc3\xa4j\xc3\xa4n\xc3\xa4 populaarimusiikin (pop, iskelm\xc3\xa4) parissa._NEWLINE_Yli-Salom\xc3\xa4ki on pit\xc3\xa4nyt s\xc3\xa4vellyskonsertit Helsingiss\xc3\xa4 vuosina 2004 ja 2013.'